DA Den Europæiske Unions Tidende C 303/225

REVISIONSRETTENS ERKLÆRING OM 6., 7., 8. OG 9. EUROPÆISKE UDVIKLINGSFONDS (EUF) AKTIVITETER FOR REGNSKABSÅRET 2004

(2005/C 303/02)

I — Den Europæiske Revisionsret (Retten) har revideret 6., 7., 8. og 9. EUF's regnskaber og de underliggende transaktioner for regnskabsåret, der afsluttedes den 31. december 2004. Disse regnskaber omfatter årsopgørelserne, beretningerne om den økonomiske forvaltning og de årsopgørelser og oplysninger, der forelægges af Den Europæiske Investeringsbank (EIB) (1). I henhold til de finansielle bestemmelser skal Retten afgive en erklæring til Europa-Parlamentet og Rådet om regnskabernes rigtighed og om de underliggende transaktioners lovlighed og formelle rigtighed for så vidt angår den del af EUF's midler, som Kommissionen står for den økonomiske forvaltning af (2). Retten har revideret regnskaberne i overensstemmelse med de retningslinjer og standarder, der er fastlagt for dens revision. Disse er udarbejdet på grundlag af de almindeligt anerkendte internationale revisionsstandarder og tilpasset, så der tages højde for de særlige forhold, der gør sig gældende i forbindelse med EUF. Revisionen gav Retten et rimeligt grundlag for at afgive følgende erklæring.

II — Regnskabernes rigtighed

Ser man bort fra effekten af følgende forhold:

a) aktiverne er ikke fuldstændige, fordi Kommissionen ikke har undersøgt grundigt nok, hvor stor en del af de udestående forskud debitorerne skal tilbagebetale til EUF (jf. punkt 14)

b) hensættelserne til dubiøse fordringer er ufuldstændige og afspejler ikke det faktiske omfang af uerholdelige fordringer (jf. punkt 15)

c) saldoen for Stabex-midler, der vises i en beretning, der ledsager årsopgørelserne, er urigtig (832 millioner euro) (jf. punkt 16)

er det Rettens opfattelse, at beretningerne om den økonomiske forvaltning for regnskabsåret 2004 og årsopgørelserne pr. 31. december 2004 giver et retvisende billede af 6., 7., 8. og 9. EUF's indtægter og udgifter i regnskabsåret og af deres finansielle stilling ved regnskabsårets udgang.

III — De underliggende transaktioners lovlighed og formelle rigtighed

Analyse af overvågnings- og kontrolsystemerne

Retten undersøgte implementeringen af Kommissionens interne kontrolstandarder og kontrollerede, om overvågnings- og kontrolsystemerne var effektive. Selv om der er sket fremskridt, er der stadig behov for forbedringer på følgende områder:

a) risikostyring (jf. punkt 20-22)

b) kontrolstrukturen (jf. punkt 23-33)

c) ansvarsrelationerne i forbindelse med den interne kontrol i delegationerne (jf. punkt 34-35)

d) aktivitetsrapporten fra generaldirektøren for EuropeAid (jf. punkt 36).

Revisionen af transaktionerne

Retten reviderede en række transaktioner på grundlag af den dokumentation, der var tilgængelig i Kommissionens centrale tjenestegrene og i delegationerne, samt foretog stedlig kontrol, herunder også hos de gennemførende organer i AVS-modtagerstaterne. Målet for revisionen var at efterprøve, om bestemmelserne var overholdt, og at forvisse sig om, at bygge- og anlægsarbejderne, leverancerne og tjenesteydelserne faktisk var leveret. For så vidt angår udgifterne til budgetstøtte, dækkede kontrollen kun forløbet indtil det stadium, hvor bistanden blev indbetalt til modtagerlandenes budgetter. Retten konstaterede, at fejlfrekvensen og den finansielle effekt af de afslørede fejl ikke er væsentlig (jf. punkt 37-41).

Konklusion vedrørende de underliggende transaktioners lovlighed og formelle rigtighed

Retten er af den mening, at regnskabsårets indtægter, tildelinger til EUF, forpligtelser og betalinger som helhed betragtet er lovlige og formelt rigtige.

28. september 2005 Hubert WEBER Formand

(1) I overensstemmelse med artikel 96, stk. 1, artikel 100 og 101 samt artikel 125, stk. 2, i finansforordningen for den 9. Europæiske Udviklingsfond; konkret er der tale om dels balancerne og de dertil knyttede opgørelser, som opstilles af regnskabsføreren, dels forvaltningsregnskabet, der omfatter tabellerne, der er udarbejdet af den ledende anvisningsberettigede i samråd med regnskabsføreren. Disse opgørelser forelægges for hver enkelt af de fire EUF og i samlet konsolideret form. Rettens erklæring dækker ikke de årsopgørelser og oplysninger, der forelægges af EIB (jf. fodnote 13).

(2) I overensstemmelse med ovennævnte finansforordnings artikel 103, stk. 3; sammen med samme finansforordnings artikel 1 medfører dette, at erklæringen ikke dækker den del af 9. EUF's midler, som EIB forvalter på eget ansvar.